असल में सबसे बड़ी समस्या यह है समाज का संभ्रात वर्ग आदिवासी समाज को सहजता से स्वीकार करता है लेकिन दलित जातियों को स्वीकारने में भयानक कतराता है। दलितों में भी हरिजन उसके लिए सबसे ज्यादा अस्वीकार्य? क्यों? वह बात बात में गालियां भी देता है तो उसी तरह की जो इन जातियों के बारे में होती है और इनकी सामाजिक और सांस्कृतिक अनुपयोगिता पर होती है। जैसे सभ्यता के सभी सूत्र उसके पास है और वह जो चाहता है वही होता है। अम्बेडकर इसी घटिया समाजशास्त्र को चुनौती देते हैं। आखिर यह विचार बचपन से ही हमारे दिमाग में कौन सी संस्कृति भरती है? जहां जाति ही इंसान की पहचान बन जाती है। आज अम्बेडकर की स्वीकार्यता इस कारण से भी बढ़ रही कि उनके द्वारा कहीं गई बाते सही साबित हो रही है। अछूत समस्या दस वर्ष में खत्म करने का दावा केवल दावा ही साबित हुआ। फिर डॉ. अम्बेडकर का इतिहास ज्ञान इतिहास की पड़ताल करता है और उसको लागू करता है। जिसके कारण आज तमाम शूद्र और अतिशूद्र जातियों के जीवन में बुनियादी परिवर्तन देखा जा रहा है। ऐसे में गांवों में अगर जातिवाद उसी तर्ज पर बना रहता है तो यह सबसे खतरनाक है। उसका खात्मा होना चाहिए। जिसे ज्ञान कहा जाता है उसका प्रवेश गांवों की जकड़न को तोड़ता है तभी उसकी सार्थकता है। वैसे भी आर्थिक परिवर्तन के बाद भी समाज में दलितों का बराबर का दर्जा गांव नहीं देते। इसको नकारना फिर भूल करना है।